
ДО 
ОБЩИНСКИ СЪВЕТ
БУРГАС


ДОКЛАДНА ЗАПИСКА

ОТ ДИМИТЪР НИКОЛОВ - КМЕТ НА ОБЩИНА БУРГАС

ОТНОСНО: Домакинство на кръг от волейболна „Лига на нациите“ за 2027 година в гр. Бургас


Уважаеми общински съветници, през 2027 година България отново ще е домакин на кръг от „Волейболна лига на нациите“ в мъжкия волейбол, което ще доведе в България пет от най-добрите отбори в света. Интерес за това домакинство проявяват няколко от най-големите градове в страната като София, Пловдив, Варна и Русе. Благодарение на добрата ни съвместна работа с „Българска федерация по волейбол“ (БФВ)  и много високата оценка за домакинството през 2025 година, Бургас отново ще има уникалния шанс да бъде град домакин.
В Община Бургас е входирано искане с вх. № ЕД-546/29.01.2026 г. от БФВ. Град Бургас е фаворит за приемане на това домакинство, а домакинство от подобен ранг е свързано с редица финансови ангажименти от страна на БФВ и на градовете домакини. За да може Бургас да защити кандидатурата си за домакинство на кръг от „Лига на нациите“ за 2027 година, са необходими финансови средства в размер на 420 000 евро (с включено ДДС), които ще бъдат разходвани най-вече за хотелско настаняване в Бургас и региона, както и разходи за транспорт, изхранване и друг вид услуги на територията на Община Бургас. Важно е да се отбележи, че градът домакин ще стане и „Официален партньор за България“ на БФВ, което значи участие в цялостното брандиране на събитието, както и пълно позициониране в телевизионното излъчване на формата по целия свят. 
През юни 2025 година за пръв път Бургас имаше честта да бъде домакин на мачове от „Волейболна лига на нациите“ в мъжкия волейбол. Това изключително престижно домакинство се проведе в рамките на една седмица в зала „Арена Бургас“ и събра общо близо 30 000 зрители в залата. Българският национален отбор изигра 4 домакински срещи, като във всяка една от тях залата беше разпродадена.
След края на турнира, БФВ съвместно с няколко международни компании, изготвиха анализ за преките ползи на Бургас и региона от подобно домакинство. 
Някои от най-важните неща, които трябва да се отбележат са: 
· Преки финанси в икономиката на Бургас – близо 4 000 000 евро (нощувки, изхранване, транспорт, услуги);
· Общ брой зрители на мачовете – близо 30 000 (зрители от България, Япония, Турция, Франция, Словакия, Украйна и много други);
· Зрители и фенове извън Бургас (гости на града за турнира) – 80%;
· Реализирани нощувки в хотели в Бургас – 18 000 нощувки;
· Аудитория на телевизионните зрители по целия свят – 9 000 000 зрители.
Всички тези цифри показват, че домакинства от подобен ранг, не само носят големи преки дивиденти на Бургас, но и позиционират града на телевизионни пазари като Япония, Франция, Италия, Индонезия и много други, а това подпомага и развитието на туризма в целия регион. Всички анализи доказват, че вложените средства от страна на градовете домакини се връщат многократно в икономиката на съответните градове. Решението на ОбС Бургас е необходимо, за да бъде представено пред Световната Федерация по Волейбол и официално потвърждава кандидатурата на Бургас.

           Предвид изложеното и на основаниe чл. 21, ал. 1, т. 8, т. 23 и чл. 21, ал. 2 от Закона за местното самоуправление и местната администрация, предлагам Общински съвет – Бургас да вземе следните:

РЕШЕНИЯ:

1. Дава съгласие Община Бургас да приеме предложението за домакинство на турнира „Лига на нациите“ за 2027 година, за което кметът на Община Бургас да подпише договор с „Българска федерация по волейбол“ за приемане на мачове от турнира „Лига на нациите“ за 2027 година.
2. Да се предвидят средства в „Бюджет 2027 година“ в размер на 420 000 евро, които  в случай на одобряване на Бургас за домакин да бъдат предоставени на „Българска федерация по волейбол“ за обезпечаване на част от разходите по домакинството на „Лига на нациите“ за 2027 година.

С уважение,

ДИМИТЪР НИКОЛОВ 
Кмет на Община Бургас

Съгласували:
Станимир Апостолов
Зам.-кмет „Финанси, бюджет, икономика и морско дело“

